เป็นร้านกาแฟดีๆ ที่อยู่ใกล้บ้าน เพียง 1 นาที  ยังคงแวะมาใช้บริการอยู่เสมอ ด้วยความเป็นกันเองของ "พี่เจี๊ยบ" เจ้าของร้าน  ที่มักจะมีอะไรใหม่ๆ มาเซอร์ไพรส์ ทั้งเมนู และทั้งเรื่องราวต่างๆ ที่แกมักจะเล่าให้ฟัง มันเป็นเสน่ห์ของที่นี่จริงๆ 

ตอนนี้ที่ร้านนอกจากจะมีเครื่องดื่มแล้ว  ยังมีอาหารกินเล่นและกินอิ่มด้วย  วันนี้ได้ลองครบถ้วน ทั้งแซนวิชและโยเกิร์ต ซึ่งขอบอกเลยว่า อร่อยและคุ้มมาก

เริ่มจากแซนด์วิช ชุดละ 60 บาท ทำจากขนมปังโฮลวีตแผ่นกำลังดี กรอบและนุ่ม มีให้เลือกทั้งไส้ทูน่าและแฮมชีส พร้อมกับผักสดๆ ที่ใส่มาเต็มๆ กับเดรสซิ่งโฮมเมดรสชาติกลมกล่อม  ผมสั่งมาทานคู่กับอเมริกาโน่ร้อนแก้วละ 40 บาท  เบ็ดเสร็จเซ็ตนี้ 100 บาท เป็นอาหารเช้าที่อิ่ม คุ้ม จริงๆ

เครื่องดื่มอีกแก้วที่อยากแนะนำ สำหรับคนชอบดื่มชา  แนะนำชามาซาลา (Masala Tea) ที่มีกลิ่นหอมนุ่ม เจือกลิ่นเครื่องเทศมาซาลาคุณภาพดีจากอินเดีย  ที่เจ้าของร้านภูมิใจนำเสนอ  ซึ่งพอลองชิมแล้วต้องบอกว่าติดใจ ในราคาแก้วละ 50 บาท

ปิดท้ายด้วยอาหารสุขภาพอีกหนึ่งเมนู "โยเกิร์ตผลไม้สด" แบบโฮมเมดแท้ๆ รสชาติเปรี้ยว กลมกล่อม ไม่หวาน เสิร์ฟมาพร้อมกับผลไม้สดตามฤดูกาล  โชคดีช่วงนี้สตรอเบอรี่เยอะ  พี่แกเลยจัดมาให้ด้วย  ถ้วยนี้ 45 บาท รักเลย!!!

สรุปว่าชอบมากๆ สุขใจทุกครั้งที่มากิน ..  แต่ก็ต้องย้ำอีกครั้ง ว่าถ้าใครอยากได้บรรยากาศ ติดหรูหรา ก็ไปร้านอื่นเลยครับ  เพราะอาจจะโดนเจ้าของร้านเคืองเอาได้ แบบที่แกเจอบ่อยๆ  บางครั้งนักท่องเที่ยวต่างชาติบ้าง บางครั้งก็คนไทยบ้าง ฟังแกเล่าก็เพลินไป ได้อรรถรสไปอีกแบบ  